ΓΡΑΠΤΗ ΕΡΩΤΗΣΗ E-1633/97 υποβολή: Johanna Maij-Weggen (PPE) προς την Επιτροπή (14 Μαΐου 1997)

Θέμα: Οι αρμοδιότητες της ΓΔ VΙ και της ΓΔ ΧΧΙV σχετικά με την καλή διαβίωση των ζώων

Ενόψει της αναδιοργάνωσης διαφόρων μονάδων της ΓΔVΙ, ως συνέπεια της μεταβίβασης ορισμένων αρμοδιοτήτων στη ΓΔ ΧΧΙV, θα ήταν διατεθειμένη η Επιτροπή να εξετάσει ως δυνατότητα επέκτασης των υφισταμένων επισήμων διαδικασιών διαβούλευσης στο θέμα της καλής διαβίωσης των ζώων;

Ενώ πραγματοποιούνται επίσημες διαβουλεύσεις διαφόρων μορφών με όλους σχεδόν τους κλάδους της αγροτικής βιομηχανίας, ουδέποτε γίνεται λόγος για τους όρους διαβίωσης των ζώων. Δεν κρίνει η Επιτροπή ότι η διαρκής έλλειψη επίσημης διαβούλευσης με αντιπροσωπευτική ευρωπαϊκή οργάνωση προστασίας των ζώων θα ήταν δυνατόν να θεωρηθεί ως ένα επιπλέον παράδειγμα της μεροληπτικής στάσης της ΓΔ VΙ έναντι της εν λόγω βιομηχανίας, κυρίως σε θέματα μείζονος σημασίας που σχετίζονται με τους όρους διαβίωσης των ζώων;

Μεταξύ των νέων αρμοδιοτήτων της ΓΔ ΧΧΙV περιλαμβάνεται ο έλεγχος της κτηνιατρικής επιθεώρησης και η εποπτεία των εργασιών των επιστημονικών επιτροπών. Μπορεί να παράσχει η Επιτροπή τη διαβεβαίωση ότι ο έλεγχος της αποτελεσματικότητας της Οδηγίας 95/29/ΕΚ σχετικά με τη μεταφορά των ζώων δεν θα αποτελέσει μόνο προτεραιότητα της κτηνιατρικής επιθεώρησης, αλλά ότι θα προσπαθήσει, στο πλαίσιο των δυνατοτήτων της να αυξήσει τους -ανεπαρκείς προς το παρόν- πόρους που προορίζονται για την εκπλήρωση του έργου αυτού;

Επιπλέον, μπορεί η Επιτροπή να αναλάβει τη δέσμευση ότι τα θέματα που αφορούν τους όρους διαβίωσης των ζώων της κτηνοτροφίας θα εξακολουθήσουν να συγκαταλέγονται μεταξύ των προτεραιοτήτων της Επιστημονικής Κτηνιατρικής Επιτροπής;

Απάντηση του κ. Fischler εξ ονόματος της Επιτροπής (26 Ιουνίου 1997)

Η Επιτροπή βρίσκεται σε διαδικασία αναθεώρησης της δομής των συμβουλευτικών επιτροπών οι οποίες παρέχουν συμβουλές στον τομέα της γεωργικής πολιτικής, συμπεριλαμβανομένης της κτηνιατρικής πολιτικής. Λόγω της αυξανόμενης σπουδαιότητας του θέματος, προτείνεται η δημιουργία μόνιμης ομάδας η οποία θα ασχολείται με τα ζητήματα της καλής διαβίωσης των ζώων. Στα μέλη της ομάδας αυτής θα περιλαμβάνεται αντιπρόσωπος των ευρωπαϊκών οργανώσεων προστασίας των ζώων.

Αν και η Επιτροπή δεν έχει μέχρι σήμερα εκκινήσει επίσημες διαδικασίες διαβούλευσης με ευρωπαϊκές οργανώσεις προστασίας των ζώων, έχουν πραγματοποιηθεί συχνές επαφές με πολυεθνικές και εθνικές ευρωπαϊκές οργανώσεις προστασίας των ζώων. Η Επιτροπή έχει στενή συνεργασία με παρόμοιες οργανώσεις, και ορισμένες απ' αυτές έχουν διαβιβάσει στην Επιτροπή πολύτιμα στοιχεία, παρέχοντας συχνά καλά τεκμηριωμένα αποδεικτικά στοιχεία των ελλείψεων στους τομείς αυτούς, όπως η μεταφορά των ζώων και η αναισθητοποίησή τους. Κατά τη διάρκεια αρκετών αποστολών με αντικείμενο τις συνθήκες της καλής διαβίωσης των ζώων στα κράτη μέλη, κτηνίατρος εμπειρογνώμων της Επιτροπής έχει κάνει χρήση των στοιχείων αυτών κατά τη διεξαγωγή επιτόπου επιθεωρήσεων σε συνοριακούς σταθμούς επιθεώρησης, αγορές και σφαγεία. Η τακτική αυτή δεν πρόκειται να αλλάξει μετά την μετακίνηση των υπηρεσιών που πραγματοποιούν τις επιθεωρήσεις από τη γενική διεύθυνση VI στην XXIV. Προτάσεις να συμπεριληφθούν άλλες οργανώσεις είναι ευπρόσδεκτες.

Η Επιτροπή έχει επίσης πραγματοποιήσει επαφές με ενώσεις σε ευρωπαϊκό επίπεδο όπως οργανώσεις που αντιπροσωπεύουν τις αγορές ζώων, τα σφαγεία, τους μεταφορείς ζώων, αλλά καμία από τις επαφές αυτές δεν κατέληξε στο να ευνοηθούν τα συμφέροντα κάποιας βιομηχανίας.

Οι επιθεωρήσεις για την καλή διαβίωση των ζώων θα συνεχιστούν στο νέο πλαίσιο και η Επιτροπή θα επιθυμούσε να αυξηθεί το προσωπικό που ασχολείται με τις επιθεωρήσεις στον τομέα αυτό. Τα ζητήματα που αφορούν τη καλή διαβίωση των ζώων έχουν ανέκαθεν αποτελέσει σημαντικό αντικείμενο των εργασιών της επιστημονικής κτηνιατρικής επιτροπής, και έτσι θα συνεχιστεί στο μέλλον.